b'\n_START_ARTICLE_\nViktor Prezelj\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kmeta bajtarja Alojza in gospodinje Antonije Prezelj rojene Bevk. Ljudsko \xc5\xa1olo je obiskoval v rojstnem kraju (1930-1937) in bil nato v Cerknem kroja\xc5\xa1ki vajenec (1937-1941). Leta 1943 je bil mobiliziran v italijansko vojsko. Po Kapitulaciji Kraljevine Italije se je pridru\xc5\xbeil narodnoosvobodilni borbi, po osvoboditvi pa se je vrnil v rojstni kraj. Nato je bil 1946-1948 kroja\xc4\x8d v Zabreznici (1946-1948), nato pa je v rojstnem kraju ustanovil Krajevno kroja\xc5\xa1ko \xc5\xa1iviljsko podjetje (1948-1952). Poleti 1955 se je preselil v Cerkno, kjer je delal v svojem poklicu. februarja 1962 pa se je zaposlil v podjetju ETA Cerkno in tu delal do upokojitve (1980)._NEWLINE_Kjer koli je bival se je vklju\xc4\x8deval v kulturno \xc5\xbeivljenje. Po kon\xc4\x8dani vojni je bil prvi predsednik obnovljenega kulturnega dru\xc5\xa1tva Zora v Ravnah, bil aktiven v kulturnem dru\xc5\xa1tvu Simon Gregor\xc4\x8di\xc4\x8d in \xc4\x8dlan pevskega zbora Peter Jereb v Cerknem. Kasneje pa se je ukvarjal predvsem z zbiranjem gradiva o lokalni zgodovini. V samozalo\xc5\xbebi je izdal knjigi Moje Ravne (COBISS) in Prispevki k zgodovini Cerkljanske. (COBISS) Leta 1994 je pri zalo\xc5\xbebi Bogataj v Idriji izdal \xc5\xa1e knjigo Od kdaj in od kod Kofolov rod? (COBISS). Za svoje delo je prejel ve\xc4\x8d priznanj in nagrad, med drugimi tudi Nagrado ob\xc4\x8dine Idrija za kulturno in domoznansko delovanje (1992).'